ધ્યેયે ફોન મુક્યો અને કશિશ વિચારમાં પડી. ધ્યેયના સજેશન મુજબ કૌશલને એકવાર કહી જોવું. જો એ પોઝિટિવ રિસ્પોન્સ આપશે તો બરફની જેમ થીજી ગયેલો સંબંધ ફરી ખળખળ ઝરણાંની જેમ વહેતો થાય! જો એ કશી પ્રતિક્રિયા ન આપે તો સમજી લેવાનું કે હવે એને સંબંધ જાળવી રાખવામાં રસ નથી. કશિશ આ નિર્ણય પર તો પહોંચી ગઈ, પણ એને કૌશલને ફોન કરવાનું મન ન થયું. એ ઉપાડે ન ઉપાડે તો બધું ત્યાં જ પૂરું થઈ જાય. એના કરતાં વૉટ્સઍપ પર મેસેજ કરી દેવો સારો. છેલ્લા કેટલાય દિવસથી વૉટ્સઍપ એણે યુઝ જ કર્યું ન હતું. એણે ઍપ ખોલી તે સાથે જ કૌશલનો મેસેજ ટપકી પડ્યો,